#  ÚSTAVNOPRÁVNY VÝBOR

 **NÁRODNEJ RADY SLOVENSKEJ REPUBLIKY**

### **Z á p i s n i c a**

 **z 39. schôdze Ústavnoprávneho výboru Národnej rady Slovenskej republiky 28. mája 2013 o 19.00 h v budove Národnej rady Slovenskej republiky, Námestie Alexandra Dubčeka 1, Bratislava (v  rokovacej miestnosti Ústavnoprávneho výboru Národnej rady Slovenskej republiky na 1. poschodí č. dv. 150)**

**Prítomní:** 11 členov výboru;

**Neprítomný:** poslanec **G. Gál.**

Schôdza bola zvolaná predsedom Ústavnoprávneho výboru Národnej rady Slovenskej republiky **R. Madejom.**

Predložil poslancom na schválenie návrh **programu rokovania:**

Žiadosť poslancov, členov Ústavnoprávneho výboru Národnej rady Slovenskej republiky, o prerokovanie bodu „**Správa o opatreniach na zlepšenie stavu súdnictva z pohľadu jeho vnímania občanmi Slovenska“**

Poslanec **M. Kadúc** navrhol doplnenie programu, aby ústavnoprávny výbor prijal stanovisko a vyjadril sa k otázke, či je v súlade s ústavou a princípmi právneho štátu, ak Národná rada hlasuje o veci, ktorá je utajená a teda Národná rada nevie, o čom hlasuje.

Predseda výboru **R. Madej** navrhol doplniť program o 1. a 2. bod:

 Zákon z  21. mája 2013, ktorým sa mení a  dopĺňa **zákon č. 215/2006 Z.  z.  o  odškodňovaní osôb poškodených násilnými trestnými činmi** v znení zákona č. 79/2008 Z. z. a  ktorým sa menia a  dopĺňajú niektoré zákony**, vrátený prezidentom Slovenskej republiky** na opätovné prerokovanie Národnou radou Slovenskej republiky (tlač 535)

**Správa Ústavnoprávneho výboru** Národnej rady Slovenskej republiky o prerokovaní zákona z 21. mája 2013, ktorým sa mení a dopĺňa zákon č. 215/2006 Z. z. o odškodňovaní osôb poškodených násilnými trestnými činmi v znení zákona č. 79/2008 Z. z. a ktorým sa menia a dopĺňajú niektoré zákony, vráteného prezidentom Slovenskej republiky na opätovné prerokovanie Národnou radou Slovenskej republiky v druhom čítaní (tlač 535a)

Hlasovanie o návrhu na doplnenie programu poslancom **M. Kadúcom – 4/0/7.**

Hlasovanie o návrhu na doplnenie programu predsedom výboru **R. Madejom – 10/0/0, 1 nehlasoval.**

Predseda výboru **R. Madej** dal hlasovať **o programe ako celku – 9/0/2.**

**K bodu 1** (tlač 535)

Zákon z  21. mája 2013, ktorým sa mení a  dopĺňa **zákon č. 215/2006 Z.  z.  o  odškodňovaní osôb poškodených násilnými trestnými činmi** v znení zákona č. 79/2008 Z. z. a  ktorým sa menia a  dopĺňajú niektoré zákony**, vrátený prezidentom Slovenskej republiky** na opätovné prerokovanie Národnou radou Slovenskej republiky (tlač 535) odôvodnila **M. Dreninová,** riaditeľka odboru legislatívy a milostí Kancelárie prezidenta Slovenskej republiky. Dôvodom vrátenia zákona pánom prezidentom bol nesúlad čl. I 14. bodu s čl. V.

Spravodajkyňa, poslankyňa **V. Kučerová** odporučila **schváliť** pripomienku pána prezidenta. Hlasovanie **11/0/0.**

Spravodajkyňa predniesla návrh **uznesenia** (odporúča Národnej rade **schváliť zákon v znení pripomienky prezidenta**). Hlasovanie **11/0/0 (uznesenie č. 232).**

**K bodu 2** (tlač 535a)

**Správu Ústavnoprávneho výboru** Národnej rady Slovenskej republiky o prerokovaní zákona z 21. mája 2013, ktorým sa mení a dopĺňa zákon č. 215/2006 Z. z. o odškodňovaní osôb poškodených násilnými trestnými činmi v znení zákona č. 79/2008 Z. z. a ktorým sa menia a dopĺňajú niektoré zákony, vráteného prezidentom Slovenskej republiky na opätovné prerokovanie Národnou radou Slovenskej republiky v druhom čítaní (tlač 535a) uviedla poslankyňa **V. Kučerová.**

Predložila na hlasovanie odporúčania Národnej rade:

**Gestorský výbor** na základe stanoviska Ústavnoprávneho výboru Národnej rady Slovenskej republiky **odporúča Národnej rade** Slovenskej republiky**schváliť pripomienku** prezidenta Slovenskej republiky.Hlasovanie **11/0/0.**

 Zároveň **odporúča Národnej rade** Slovenskej republiky**zákon** z 21. mája 2013, ktorým sa mení a dopĺňa zákon č. 215/2006 Z.z. o odškodňovaní osôb poškodených násilnými trestnými činmi v znení zákona č. 79/2008 Z.z. a ktorým sa menia a dopĺňajú niektoré zákony **schváliť v znení pripomienky prezidenta Slovenskej republiky.** Hlasovanie **11/0/0.**

Spravodajkyňa predložila **návrh uznesenia - schvaľuje spoločnú správu Ústavnoprávneho výboru o** prerokovaní zákona z 21. mája 2013, ktorým sa mení a dopĺňa zákon č. 215/2006 Z.z. o odškodňovaní osôb poškodených násilnými trestnými činmi v znení zákona č. 79/2008 Z.z. a ktorým sa menia a dopĺňajú niektoré zákony v druhom čítaní (tlač 535a). Hlasovanie **11/0/0 (uznesenie č. 233).**

**K bodu 3**

Predseda výboru **R. Madej** na úvod rokovania o tomto bode citoval § 53 ods. 1 a ods. 2 rokovacieho poriadku Národnej rady a namietal, že na to, aby člen vlády, vedúci iných orgánov štátnej správy a generálny prokurátor boli povinní dostaviť sa na schôdzu výboru podľa § 53 ods. 2 musia byť pozvaní výborom a nie predsedom výboru. Napriek tomu požiadal ministra spravodlivosti T. Boreca o účasť a tento pozvanie prijal a rokovania sa zúčastnil.

Žiadosť poslancov, členov Ústavnoprávneho výboru Národnej rady Slovenskej republiky, o prerokovanie bodu „**Správa o opatreniach na zlepšenie stavu súdnictva z pohľadu jeho vnímania občanmi Slovenska“** uviedol poslanec **M. Kadúc.**

V rozprave vystúpili:

Predseda výboru **R. Madej** k údajom zo správy citovanej v žiadosti poslancov uviedol že ide o zber dát z obdobia február – apríl 2012, t. j. za obdobie vlády, kde ministerkou spravodlivosti bola p. L. Žitňanská a dôvodom nízkej dôveryhodnosti justície sú najmä spory politikov a justície z tohto obdobia, ako aj zmeny statusových zákonov, z ktorých sú doteraz niektoré na Ústavnom súde. Požiadal zároveň ministra spravodlivosti, aby sa vyjadril, aké zmeny pripravuje v oblasti justície, napr. rekodifikáciu občianskeho práva, zmeny v Exekučnom poriadku a pod., keďže tieto veci reálne môžu pomôcť zlepšiť vymožiteľnosť práva.

Podpredseda výboru **R. Procházka** konštatoval, že stav justície je takýto už desaťročia a príčiny sú systémové. Nepovažuje za správny prístup hľadania, kto je za to zodpovedný, ale treba to zmeniť. Pripomenul politické rozdeľovanie pozícii v justícii, o ktorom hovoril bývalý predseda ústavnoprávneho výboru p. M. Mamojka. Pokiaľ ide o vnímanie justície verejnosťou, je potrebné vrátiť justícii dôveru, aby nebola vnímaná ako nástroj moci, ale ako nástroj spravodlivosti.

Poslanec **A. Martvoň** uviedol, že navrhovatelia si vybrali zo správy Európskej komisie údaje, ktoré sa im hodili, pretože uvádzaný graf je výsledkom prieskumu medzi firmami, nie občanmi. Existujú aj iné zdroje, a iné grafy, kde Slovensko nie je na posledných miestach. Vyjadril súhlas s tým, že treba hľadať riešenia, aj keď to dlhšie trvá. Vyzdvihol, že súčasný minister spravodlivosti nemá konflikty s nikým v rámci justície.

Poslankyňa **L. Žitňanská** vyjadrila názor, že dôležitejšie ako rebríčky je vnímanie justície verejnosťou. Pozitívnou skutočnosťou je fakt, že dĺžka konania sa skracuje, už od rokov 2004/2005, ale treba na tom ešte pracovať. Súhlasila s pripravovanými opatreniami, ako napr. s novým OSP alebo elektronizáciou justície, ktoré veci môžu pomôcť. Dôveryhodnosť justície však napriek tomu nevzrástla, čo nie je dobrý stav. Vyslovila poľutovanie nad tým, že etika právnických povolaní nie je diskutovanou témou. Uviedla, že bývalí ministri spravodlivosti prišli do parlamentu s koncepciami, na základe ktorých sa dalo diskutovať a opýtala sa ministra, kedy by mohol výboru predložiť koncepciu stabilizácie a modernizácie súdnictva, ktorá sa spomína v Programovom vyhlásení vlády, aby bolo o čom diskutovať a prijímať ďalšie kroky.

Reagoval **minister spravodlivosti**, je si vedomý problémov v slovenskej justícii, ale treba byť objektívny. Stav justície je otázka dlhej doby a správa Európskej komisie je dobrým zrkadlom tohto stavu. Navrhovatelia však upriamili pozornosť iba na to, v čom sme najhorší, teda nezávislosť súdnictva, čo je však subjektívne vnímanie. Chýba zjednocovacia činnosť Najvyššieho súdu, čím by sa prispelo ku kvalitnejšej rozhodovacej činnosti. Za problém tiež označil slabo financované súdnictvo. Vyslovil názor, že efektívnosť justície je vyššia ako je mediálny obraz, ale treba ďalej skvalitňovať prostredie, legislatívu a prácu súdov v rámci ministerských kompetencií. Na koncepcii stabilizácie a modernizácie súdnictva sa pracuje, ale keďže ide o dokument zásadného významu, nechce sa ponáhľať.

Poslanec **M. Kadúc** konštatoval, že aj negatívne vnímanie justície firmami je negatívny dôsledok; keby verili viac justícii, nemusela by sem firmy lákať vláda dotáciami. Poukázal na nepredvídateľnosť súdnych rozhodnutí, ale najmä na skutočnosť, že ani po rozhodnutí nie je istota, ako spor dopadne. Upozornil tiež na skutočnosť, že v súdnej rade nemajú sudcovia väčšinu.

Podpredseda výboru **R. Procházka** navrhol uznesenie výboru, ktorým žiada ministra spravodlivosti do 15. júla 2013, aby predložil návrh personálnych, organizačných a zákonných opatrení na posilnenie výkonu spravodlivosti v SR. Poslankyňa L. Žitňanská podporila tento návrh uznesenia.

 Poslanec **A. Martvoň** konštatoval, že od ministra sa len vyžadujú správy a minister potom len predkladá správy a nemá čas riešiť problémy. Uviedol, že bývalá ministerka spravodlivosti L. Žitňanská robila reformy, ale podnikatelia nemali dôveryhodnosť voči justícii.

Poslanec **B. Susko** sa opýtal, či je v legislatívnom pláne nejaký interný termín ohľadom uvedenej koncepcie.

Podpredsedníčka výboru **A. Vitteková** uviedla, že opäť diskutujeme o justícii, po tom, čo tu bol návrh na odvolanie ministra spravodlivosti minulý rok. Poukázala na to, že v správe Európskej komisie sa spomína konferencia týkajúca sa súdnictva, ktorá sa má konať v novembri 2013 a kde sa má diskutovať so zástupcami justície krajín EÚ.

Poslanec **M. Poliačik** uviedol, že v prípade že vidíme zlo, je potrebné naň poukázať a pomenovať ho a nezbavovať sa zodpovednosti tým, že povieme, že treba riešiť problémy.

Poslanec **M. Kadúc** navrhol uznesenie výboru, ktorým žiada ministra spravodlivosti do 15. júla 2013 predložiť Správu o opatreniach na zlepšenie stavu súdnictva z pohľadu jeho vnímania občanmi Slovenska.

**Hlasovanie:**

O návrhu uznesenia predloženom podpredsedom výboru **R. Procházkom:** Ústavnoprávny výbor Národnej rady Slovenskej republiky žiada ministra spravodlivosti do 15. júla 2013, aby predložil návrh personálnych, organizačných a zákonných opatrení na posilnenie výkonu spravodlivosti v SR. Hlasovanie **4/0/7.**

 O návrhu uznesenia predloženom poslanec **M. Kadúcom:**

 Ústavnoprávny výbor Národnej rady Slovenskej republiky žiada ministra spravodlivosti do 15. júla 2013 predložiť Správu o opatreniach na zlepšenie stavu súdnictva z pohľadu jeho vnímania občanmi Slovenska. Hlasovanie **4/0/7.**

 **Všetky písomnosti, na ktoré sa zápisnica odvoláva, sú jej súčasťou.**

 Róbert Madej

predseda výboru

overovatelia výboru:

Anton Martvoň

Miroslav Kadúc